## Martínez Mus anuncia que el tram Benissa-Teulada de la línia 9 del TRAM d’Alacant recuperarà la circulació ferroviària l’1 d’agost

*** El conseller de Medi Ambient ha visitat les obres de rehabilitació del viaducte sobre la carretera CV-740 que han interromput la circulació del 4 al 31 de juliol
* Les obres d’emergència han tingut un pressupost superior al milió d’euros i han permés eliminar els defectes detectats sobre l’estructura del pont**

El conseller de Medi Ambient, Infraestructures i Territori, Vicente Martínez Mus, ha anunciat que “els trens tornaran a circular entre Benissa i Teulada, a partir del pròxim 1 d’agost, una vegada s’han completat amb èxit les obres d’emergència en el viaducte sobre la carretera CV-740 del TRAM d’Alacant”.

Martínez Mus, acompanyat per l’alcalde de Teulada, Raúl Llobell, ha visitat les obres de rehabilitació del viaducte, a on Ferrocarrils de la Generalitat Valenciana (FGV) va iniciar fa setmanes els treballs en este punt de la línia 9 (Benidorm-Dénia), que han interromput la circulació ferroviària des del 4 de juliol passat.

Esta actuació, declarada d’emergència, ha permés eliminar els defectes detectats sobre l’estructura del pont i els possibles riscos al pas dels trens en circulació. El pressupost per a la rehabilitació del viaducte supera el milió d’euros, entre els treballs i la direcció d’obra.

“Esta mateixa setmana s’han completat les proves de càrrega i la resta dels treballs estructurals dins del termini i en la forma corresponent, per la qual cosa els trens tornaran a circular amb total normalitat al llarg de tota la línia 9 entre Benidorm i Dénia”, ha assenyalat el titular d’Infraestructures.

Amb motiu de les obres d’emergència s’ha interromput el servici ferroviari entre les estacions de Benissa i Teulada, des del 4 de juliol, per la qual cosa TRAM d’Alacant ha habilitat un servici substitutori d’autobús entre les parades de Benissa i Teulada, que finalitzarà el 31 de juliol.

Per a minimitzar els efectes sobre el trànsit que circula per la carretera CV-740, els treballs s’han fet sense necessitat d’arribar a tallar la circulació en este punt d’accés a Teulada, habilitant sempre un carril d’entrada i un altre d’eixida. Els talls en la carretera es mantindran durant algunes jornades de la primera quinzena d’agost per a acabar els últims treballs i retirar tot l’equip i la maquinària utilitzats.

**600.000 viatgers en sis mesos**

Martínez Mus ha recordat que la línia 9 va completar el 28 de gener passat el seu procés de modernització amb l’obertura dels nous viaductes d’Algar i Mascarat, “i ara, per via d’emergència, hem hagut de fer front a esta intervenció, fent un pas més en la millora de les condicions d’esta connexió fonamental per a la mobilitat de les comarques de la Marina Alta i Baixa”.

“En estos sis mesos han sigut més de 600.000 els usuaris que han utilitzat els trens de la línia 9 entre Benidorm i Dénia; percentualment és la línia del TRAM d’Alacant que més ha crescut enguany, amb un increment mitjà respecte a 2024 superior al 10 %”, ha destacat el conseller.

Fecha: 30/07/2025